Suostumusasiakirjat

2(5) 1.2.2023

### Mitä tutkitaan ja miksi?

Tässä tutkimuksessa on tarkoitus lisätä asumisyksiköiden yleisen piha-alueen biologista monimuotoisuutta uusimman tutkimustiedon mukaisesti terveyttä ja hyvinvointia edistäväksi. Tutkimuksessa selvitetään, miten luonnon monimuotoisuuden lisääminen asumisyksikön piha-alueelle vaikuttaa pihan ja asukkaiden mikrobistoon ja koettuun hyvinvointiin. Tutkimuksen tarkoituksena on myös selvittää kasvillisuuskartoitusten ja satelliittidatan avulla niitä elinympäristön tekijöitä, jotka vaikuttavat mikrobistoon ja hyvinvointiin. Tutkimukseen pyydetään mukaan henkilöitä, jotka ovat 18-92-vuotiaita Folkhäsanin, Autismisäätiön ja muiden asumisyksiköiden asukkaita. Tutkimukseen ei voi osallistua, jos sinulla on tiedossa oleva vakava immuunipuutos, immuunivastetta lamaava lääkitys tai vakava sairaus, syöpädiagnoosi tai syöpähoitoja viimeisen vuoden aikana. Tutkimusryhmän edustaja keskustelee kanssasi arvioidessaan, oletko soveltuva osallistumaan tutkimukseen.

### Miten tutkimus toteutetaan?

Tutkimus toteutetaan niin sanottuna interventiotutkimuksena, jossa asumisyksiköiden pihoille istutetaan erilaisia marja- ja puutarhakasveja ja syötäviä sieniä tuottavia maapuun paloja. Pihoille tuodaan myös lehtikomposti sekä lahopuutarha ja istutuslaatikoita. Pihan tarkemmat yksityiskohdat sovitaan yhdessä tutkimusryhmän ja asumisyksiköiden kanssa.

Tutkimukseen sisältyy yhteensä kuusi näytteenottokertaa. Tutkimus kestää viisi vuotta. Näytteitä kerätään ennen pihojen muokkaamista tutkimuksen alkaessa ja 2-3 kk päästä loppukesästä. Tämän jälkeen on yksi näytteenotto joka kesä. Jaettavien ohjeiden mukaisesti kerätään ihon sivelynäyte ja sylkinäyte. Lisäksi kortisolimääritystä varten tutkijat/hoitajat ottavat tutkittavilta vähintään 3 cm hiusnäytteen (muutama hius) päälaen keskeltä, niin että leikkuukohta on mahdollisimman huomaamaton.

Huoneistosi ulko-oven sisäpuolelle asetetaan kahdeksi viikoksi ovimatto, josta tutkijat ottavat näytteen mikrobianalyysejä varten. Tutkijat keräävät myös huoneistostasi pöydän pyyhkäisynäytteen mikrobianalyysejä varten. Iho-, sylki-, pöytä- ja mattonäytteistä analysoidaan mikrobikoostumus ja sylkinäytteistä lisäksi valkosolujen solujakaumaa. Hiusnäytteestä analysoidaan stressihormonin eli kortisolin pitoisuus. Näytteiden perusteella tutkitaan, vaikuttaako asumisyksikön pihaluonnon monipuolistaminen terveyttä edistävään mikrobiomiin ja asukkaiden hyvinvointiin. Lisäksi tutkijat kartoittavat asumisyksikön pihan kasvillisuuden ennen pihan muokkaamista ja toisena ja neljäntenä kesänä. Elinympäristötietoja kerätään satelliittidatan perusteella.

Tutkimukseen osallistuvat vastaavat kerran vuodessa asumiseen, elinympäristöön, hyvinvointiin, ulkoiluun liittyviin kyselylomakkeisiin tai tarvittaessa kysely suoritetaan haastatteluna. Kysely/haastattelu tehdään kaksi kertaa ensimmäisenä vuonna ennen pihojen muokkausta ja muokkauksen jälkeen. Kyselyihin vastaaminen kestää noin 15- 20 minuuttia/kysely ja haastatteluihin noin 30-40 minuuttia/haastattelu.

### Tutkimuksen toteuttaja ja rahoittaja

Tämän tutkimuksen toteuttavat Luonnonvarakeskus ja Tampereen yliopisto. Tutkimuksen vastuuhenkilö on Aki Sinkkonen (Luonnonvarakeskus). Tutkimuksen vastuulääkäri on Hanna Haveri (Päijät-Hämeen sairaanhoitopiiri). Tutkimuksen rekisterinpitäjä on Luonnonvarakeskus, joka vastaa tutkimuksen yhteydessä tapahtuvan henkilötietojen käsittelyn lainmukaisuudesta. Tutkimuksen rahoituksesta vastaa Suomen akatemian välityksellä Strategisen tutkimuksen neuvosto. Tutkijalle ja muulle henkilökunnalle ei makseta erillistä korvausta tutkimuksen tekemisestä. Tutkimusryhmän jäseniä (Heikki Hyöty, Olli Laitinen, Marja Roslund, Aki Sinkkonen) on mukana keksijöinä heidän työnantajiensa jättämissä patenttihakemuksissa.